רודולפינה מנצל

רודולפינה מנצל (בגרמנית: Rudolphina Menzel; ‏1891 – 1973) הייתה מאלפת כלבים ומדריכת כלבנות יהודייה שפעלה באוסטריה, בגרמניה ובישראל. עסקה באילוף כלבים למשימות ביטחון, בשירות המשטרה האוסטרית, הצבא הגרמני, הצבא הבריטי ו"ההגנה", ולאחר מכן אילפה בישראל כלבי נחייה לעיוורים. מנצל נולדה ב-1 במרץ 1891 בווינה למשפחת וולטוך (Waltuch) האמידה. היא למדה באוניברסיטת וינה, ושם קיבלה תואר דוקטור בפסיכולוגיה, ביולוגיה וביוכימיה. במהלך לימודיה הייתה פעילה באגודת הסטודנטים הציונית והקימה את הסניף הווינאי של תנועת הנוער הציונית "תכלת לבן". בשנת 1915 נישאה לרופא רודולף מנצל, והשניים עברו להתגורר בווילה מפוארת בעיר לינץ. בשנות ה-20 הקימו בני הזוג מנצל בביתם בית ספר לאימון כלבי תקיפה, הגנה, שמירה וגישוש, וערכו מחקרים בתחום זה, שזיכו אותם במוניטין בינלאומי. הם אילפו כלבים להגיב לפקודות בעברית, ושלחו אותם לארץ ישראל. כלבים שאימנה למען משטרת אוסטריה והצבא הגרמני אולפו אף הם להגיב רק לפקודות בעברית. בשנת 1934 הגיעה לביקור ראשון בארץ ישראל, והכשירה מאלפי כלבים של "ההגנה". בעקבות האנשלוס – סיפוח אוסטריה לגרמניה בשנת 1938, הורה היטלר להעביר את בני הזוג מנצל למחנה של הצבא הגרמני, כדי שיעבדו בשירותו. בעזרתו של סגן מפקד האס-אס בלינץ, שהיה ידידם, נמלטו בני הזוג מנצל, וב-12 בספטמבר 1938 הגיעו עם אחדים מכלביהם לארץ ישראל. בני הזוג התגוררו בקיבוץ רמת יוחנן, ולאחר מכן עברו לקריית מוצקין, שם הקימה מנצל את "המכון לחקר כלבים ואילופם". במכון עסקו תחילה באילוף כלבים לצורכי ביטחון, ובין השאר הוכשרו בו כלבים לגילוי מוקשים. בהדרגה הפך המכון למרכז ארצי לגידול כלבים גזעיים, בין השאר לצורכי חקלאות. בשנת 1942 פנה אליה הצבא הבריטי, כדי שתכשיר 400 כלבים למען הכוחות שפעלו בצפון אפריקה. מנצל נועצה במשה שרת, ראש המחלקה המדינית של הסוכנות היהודית, והוא הורה לה להיעתר לבקשה. הבריטים הבטיחו שלא ישתמשו בכלבים אלה נגד יהודים, ועמדו בהבטחתם. מנצל גילתה וטיפחה את גזע הכלב הכנעני והעניקה לו את שמו, הביאה להכרה בו כגזע נפרד, ואף ייצאה ממנו לארצות הברית ולמדינות נוספות. לאחר מלחמת העצמאות עברה להכשרת כלבי נחייה לעיוורים, בשנת 1949 הקימה בקריית חיים את המכון לאימון כלבי נחייה לעיוורים, שפעל עד 1970. בשנות ה-60 לימדה פסיכולוגיה של בעלי חיים באוניברסיטת תל אביב והייתה האשה הראשונה שהייתה לפרופ' באוניברסיטה זו (1962). רודולפינה מנצל נפטרה ב-7 במאי 1973, כמעט שלוש שנים לאחר פטירת בעלה, ב-1 באוגוסט 1970. כתביה ומכתביה נשמרים בארכיון הציוני המרכזי בירושלים. כל ספריה נכתבו יחד עם בעלה, רודולף מנצל. חנוך כלבים ואלופם, לנוטר, תרצ"ט על כלבים, חתולים ושאר ידידים, הוצאת הקיבוץ המאוחד, תשכ"ט Wesenserprobung, ihre theoretischen Grundlagen u. ihre praktische Ausführg, 1930 Die Verwertung der Riechfähigkeit des Hundes im Dienste der Menschheit : Wissenschaftl. Grundvoraussetzungen u. prakt. Anleitung zur Abrichtung u. Führung von Spürhunden im Ausforschungsdienst, 1930 Praktische Anleitung für die Durchführung von Eignungsprüfungen bei den Nichtjagdhunderassen, 1937 Welpe und Umwelt, 1937 Schwalbensommer, 1952 Pariahunde, 1960 Susan Martha Kahn, Canine Pioneer: The Extraordinary Life of Rudolphina Menzel, Brandeis University Press, 2022 מדיה וקבצים בנושא רודולפינה מנצל בוויקישיתוף דוד תדהר (עורך), "ד"ר רודולפינה מנצל", באנציקלופדיה לחלוצי הישוב ובוניו, כרך יד (1965), עמ' 4516 האופטימיות - כלבים עם יעוד, דבר, 24 בספטמבר 1954 עמוס כרמלי, כלבים כנעניים ליצוא, דבר, 15 בדצמבר 1965 עמוס כרמלי, כלבים 'כנעניים' מבוקשים בארצות הברית, דבר, 11 באוקטובר 1967 יהושע משולח, גיוס חירום של כלבים לשמירה בישובי הגבול, דבר, 10 בנובמבר 1967 רחל קוריאט, "פנו דרך לחלוציות החדשה לכיבוש הכלב עבור בניין ארצנו": בניית שדה הפעולה של גידול כלבים מקצועי בארץ -ישראל 1934-1948, מתוך "חיות וחברה" - כתב העת הישראלי לקשר בין אנשים לבעלי חיים, גיליון 30, עמודים 48–56, אביב 2006 מבוסס על עבודת גמר לתואר שני באותו שם בהדרכת ד"ר רקפת סלע-שפי, אוניברסיטת תל אביב, תשס"ה 2004. עופר אדרת, כך אילפה רודולפינה מנצל את כלבי המלחמה של הנאצים לציית לפקודות בשפה העברית, באתר הארץ, 25 במרץ 2010 גדעון טיקוצקי, הכלבה הציונית, על אזכורם של בני הזוג מנצל באחד מסיפורי לאה גולדברג, תגובה לכתבתו של עופר אדרת (ותגובות נוספות), באתר הארץ, 2 באפריל 2010 עופר אדרת, מלונה ומגדל: האישה שהכשירה כלבים לנאצים, לבריטים ולמחתרות בארץ ישראל, באתר TheMarker‏, 25 באפריל 2023 מפרופ' רודולפינה מנצל ועד ליחידת "עוקץ" – כלבים בצמרת, באתר ארכיון צה"ל ומערכת הביטחון רודולפינה מנצל (1891-1973), דף שער בספרייה הלאומית ארכיון המדינה, Menzel Rudolf, ארכיון המדינה מודעת אבל, עמוד 5 בעיתון "דבר", 8 במאי 1973 מודעת אבל, עמוד 6 בעיתון "מעריב", 2 באוגוסט 1970 רודולפינה מנצל, בקטלוג הארכיון הציוני המרכזי בירושלים